*Tämä artikkeli kertoo musiikkikappaleesta. Samannimisestä albumista kertoo Tahdon olla sulle hellä (albumi)*

| "Tahdon olla sulle hellä"Armi & Danny |
| --- |
| Singlen "Tahdon olla sulle hellä" kansikuva |
| Singlen tiedot |
|  Albumilta | *Tahdon olla sulle hellä* |
|  B-puoli | "Beatles" |
|  Äänitetty  | 1977 |
|  Julkaistu | 1977 |
|  Tyylilaji | pop |
|  Kesto | 03.37 |
|  Levy-yhtiö | Scandia |
| Listasijoitukset |
| Suomi 1. (kesä-syyskuu 1977) |
| Dannyn muut singlet |
| "Isä"1976 | "Tahdon olla sulle hellä"1977 | "Päin seinää"1977 |

**"Tahdon olla sulle hellä"** on Veikko Samulin säveltämä ja Juha "Watt" Vainion sanoittama kappale, jonka Danny ja Armi Aavikko levyttivät vuonna 1977.

Kappaleen taustaa
-----------------

Säveltäjä Veikko Samuli suunnitteli alun perin sävellystään Kari Tapion laulettavaksi. Vainio, Danny ja levy-yhtiö kuitenkin halusivat laulun Dannylle. Samuli kauhistui kuultuaan ensi kertaa Vainion kirjoittamat sanoitukset, mutta myöhemmin hän suostui niihin. Erikoista oli, että Vainion kirjoittamat sanat kertoivat hellyydestä ja rakkaudesta, vaikka sanoja kirjoittaessa hänen oma avioliittonsa oli hajoamassa.

Julkaisu ja suosio
------------------

Kappale julkaistiin samannimisellä albumilla samana vuonna. "Tahdon olla sulle hellä" julkaistiin singlenä, ja sen B-puolella oli Dannyn kappale "Beatles". Kappale pysyi julkaisuvuotenaan listaykkösenä neljä kuukautta, ja siitä muodostui Dannyn suurin menestys. Singleä myytiin hetkessä yli 10 000 kappaletta. Kappale on viimeisin Suomessa julkaistu vinyylisingle, joka on myynyt kultaa. *Tahdon olla sulle hellä* -albumilla oli nimikappaleen lisäksi toinen Dannyn ja Armin duetto "Päin seinää". Suuren menestyksen myötä he levyttivät yhdessä kokonaisen albumillisen kappaleita, ja seuraavana vuonna julkaistiin albumi *Danny & Armi*.

Dannyn mukaan Juha Vainio osoitti laulun tekstillä rohkeutensa kulkea valtavirtaa vastaan aikana, jolloin punk eli voimiensa päiviä. Vainio puolestaan muisteli myöhemmin Armi Aavikon kiittäneen häntä hienosta tekstistä, joka oli tuonut ihmisille paljon iloa tanssipaikoilla, ja tunnusti, että "harvoin olen näin reilua kiitosta saanut".

Kappaleesta tehtiin englanninkielinen versio, nimeltä "I Wanna Love You Tender", jonka on sanoittanut Pertti Reponen. Englanninkielisestä kappaleesta tehtyä musiikkivideota on pidetty huonona. Video esitettiin alun perin televisio-ohjelmassa *Armi ja Danny Avaruusajassa*. Laulu julkaistiin albumilla *Danny & Armi*.

Kappaleen suuresta suosiosta kertoo myös suuri parodiaversioiden määrä. Parodiaversion kappaleesta ovat tehneet muun muassa Vesa-Matti Loiri sketsihahmojensa esittäminä, Osmo's Cosmos, Tony Halme ja Jope Ruonansuu. Loirin versiossa, joka esitettiin Vesku Show'ssa, hänen sketsihahmonsa Tyyne ja Jean-Pierre Kusela laulavat laulun duettona. Ruonansuun versio on nimeltään "Tahdon olla sulle hellu, Tellu", ja siinä hän laulaa Mauno Koiviston äänellä hellyydenosoituksia Tellervo Koivistolle. Juha Vainio kuuli Ruonansuun version ja käski päästää Ruonansuun heti levytysstudioon.

Laulun sanoitukset ja nuotit julkaistiin Suuri toivelaulukirja -kirjasarjan kolmannessa osassa.

Kappaleen rakenne
-----------------

|  |  |  |
| --- | --- | --- |
| "| Niin suloinen ootSun vartalosi on niin uskomatonJos sua koskea mä saanMä sillon kauttaaltaan käyn vapisemaan. | "|
| **– Ensimmäinen kertosäkeistö** |

Kappale alkaa kitaraintrolla, joka on samantapainen kuin kappaleessa "Keskiyön aikaan" ("I'll Meet You at Midnight"). Kappale on rakenteeltaan muotoa AABA, eli kahden A-osan jälkeen tulee B-osa ja sen jälkeen taas A-osa. Tämä muoto esiintyy kahdesti, minkä jälkeen loppuhäivytys lähenee. Lisäksi ensimmäisen AABA-kierroksen jälkeen tulee välisoitto, joka on sama kuin intro. Sanoitukset ensimmäisessä ja toisessa kertosäkeistössä ovat hieman erilaiset. Kappaleen sävellaji on suurimmaksi osaksi e-molli, mutta kertosäkeessä siirrytään G-duuriin. 

Sanoitukset sisältävät hellyydenosoituksia, jotka laulaa ensin Danny ja myöhemmin Armi vuorolaulantana. A-osat alkavat säkeellä "Tahdon sulle olla hyvin hellä" eli kappaleen nimeä ei varsinaisesti mainita kertaakaan.

Lähteet
-------

1. ↑  Hakutulos kappaleelle Tahdon olla sulle hellä Suomen äänitearkisto. Viitattu 27.4.2010. [vanhentunut linkki]
2. ↑  Reijo Ikävalko: *Täyttä elämää – Junnu – Kotkan poikii ilman siipii*, s. 192. Gummerus (Jyväskylä), 1998. ISBN 951-20-5165-6.
3. ↑  Armi ja Danny: Tahdon olla sulle hellä YLE. Viitattu 27.4.2010. [vanhentunut linkki]
4. 1 2  5. Tahdon olla sulle hellä Iltalehti.  Arkistoitu 6.12.2007. Viitattu 27.4.2010.
5. 1 2  Hakutulos levyn nimelle Danny & Armi Suomen äänitearkisto. Viitattu 26.5.2010. [vanhentunut linkki]
6. ↑  Reijo Ikävalko: *Unohtumaton Juha Vainio*. Valitut Palat, elokuu 1991, s. 34–39. Helsinki: Oy Valitut Palat –Reader's Digest Ab, 1991.
7. ↑  Hakutulos kappaleele I Wanna Love You Tender Suomen äänitearkisto.  Arkistoitu 30.1.2018. Viitattu 27.4.2010.
8. ↑  Armin ja Dannyn video maailman huonoin *Iltasanomat*.  22.3.2009. Viitattu 27.4.2010.
9. ↑  Dannyn ja Armin video on maailman surkein! Katso hulvaton video! *Seiska*.  24.3.2009.  Arkistoitu 17.2.2011. Viitattu 27.4.2010.
10. ↑  Arvostelussa Tony Halme: Mestarit salilla findance.com. Viitattu 27.4.2010.
11. ↑  Nopijata Joppee hittaammille  3.3.2008. Apu. Viitattu 27.4.2010. [vanhentunut linkki]
12. ↑  Suuri toivelaulukirja 3 f-musiikki.fi. Viitattu 27.4.2010. [vanhentunut linkki]
13. ↑  Juha Korvenpää: Tahdon olla sulle hellä: soinnin ja rakenteen tarkastelua Tampereen yliopisto. Viitattu 27.4.2010.

Aiheesta muualla
----------------

* Ylen Elävä arkisto: Armi ja Danny: Tahdon olla sulle hellä